AlexejDobrolubov/national_council_slovak_2010 huggingface dataset:
94. schôdza NR SR - 2.deň - A. dopoludnia
Dátum: 2023-06-14
Poslanec: Urban, Miroslav (-)
Druh vystúpenia: Vystúpenie s faktickou poznámkou

28. Ďakujem za slovo. Ja by som ťa, Milan, ešte doplnil, v preambule programového vyhlásenia vlády sa rovno hovorí, teda citujem: Vláda chce a bude ťahať za jeden koniec povrazu so všetkými ľuďmi žijúcimi na Slovensku bez ohľadu na rozdiely. No hneď si tu protirečia v tej preambule. Nás odignorovali ako hnutie REPUBLIKA a v podstate aj našich priaznivcov, ktorí predstavujú možnože 9-10 % obyvateľov Slovenska. V programovom vyhlásení vlády sa píše: Chceme byť a naďalej aj budeme spoľahlivým, angažovaným partnerom, ktorý uprednostní, uprednostní spoločné európske riešenia pred jednostrannými krokmi. Ešte to zdôrazňujem, uprednostnia spoločné európske riešenia pred jednorazovými krokmi. Z toho naozaj vnímam veľmi citlivo, čiže európske záujmy táto vláda bude nadraďovať slovenským. Čiže otázka migrantov, zbrojenia, podpory vojny, všetko táto vláda necháva na rozhodnutie Bruselu. Myslím si, že ani v minulosti sme neboli takí servilní voči Moskve ako sme teraz servilní voči Bruselu. Mňa zaujal aj program, čo sa týka zdravotníctva, ktorý je tam na jeden a pol strane. Zdravotníctvo je vždycky prioritou 40 rokov, len sa s ním nič nerobí. DRG systém je okomentovaný asi s tým, že nový platobný systém pre nemocnice bude platný od 1. 1. 2024 a chcete zabezpečiť nielen výkaznícky, ale do určitej mie... úrovne aj úhradový mechanizmus. Do určitej úrovne, to znamená, že vlastne vôbec nemusí ten DRG systém fungovať, takže nebude z toho nič, ani vlastne z toho memoranda s LOZ-om sa v podstate nič nenaplní. Pokiaľ je to len do určitej úrovne, tak naozaj asi všetky nemocnice na to neprejdú. DRG systém, úhradový, by predstavoval zase zaťaženie rozpočtu možno o jednu miliardu, vieme, že dlh ústavnej zdravotnej starostlivosti je jedna miliarda, plánujete nový katalóg a podobne. Ďakujem.
90. schôdza NR SR - 11.deň - B. popoludní
Dátum: 2023-05-18
Poslanec: Urban, Miroslav (-)
Druh vystúpenia: Vystúpenie s faktickou poznámkou

44. Nefunguje mi to zariadenie tak, ako by malo. No ďakujem za odpoveď. Ja sa ospravedlňujem za tú otázku, ja viem, že ste tam krátko, viem, že za to nemôžte, za túto situáciu, ale ešte by som tak doplnil, že či náhodou aj to, v podstate je to výpadok personálu, možnože chýbajú dvaja-traja detskí lekári v tom regióne, ten región je 100 000 obyvateľov, to je veľký región, a že či to náhodou nesúvisí aj s tým, s tou optimalizáciu siete nemocníc, kedy ten Trebišov bol zaradený do tej prvej, prvého stupňa, do tej komunitnej nemocnice, či preto neni ani záujem ohľadom tých mladých lekárov pracovať v takejto nemocnici, ktorá je v tomto prvom stupni, aj keď, samozrejme, môžeme tam mať ten pediatrický program. A sami vidíme, že to neni o tých mzdách lekárov, o čom sme sa tu bavili minulý rok, ale je to o tých podmienkach, že tí lekári nechcú pracovať možno práve v tom regióne alebo nájdu si prácu niekde inde. A ja neviem, no takéto veci, naozaj nedá sa to vyriešiť tak zo dňa na deň, samozrejme, či neni to aj vlastne podnet na to, aby sme zvýšili perspektívne, ak budete pripravovať rozpočet, zdroje do zdravotníctva z tých 6-7 % HDP na vyššie percentá, 9-10, ako je to v zahraničí, lebo to je všetko o peniazoch, o ničom inom to nie je. Ak bude viacej peňazí, tak zaplatíte aj ten personál, ktorý tam môže ísť. A ja som sa pýtal, ešte je tam taká, doplňujúcu otázku, že niekde v tých menších regiónoch máte LSPP pohotovostnú službu, kde sú všeobecný lekár a hneď desať metrov od toho je urgent, a oni dupľujú si niekedy robotu a jedni nerobia toľko, druhí robia možno viac. Tam sa tiež míňa kopec peňazí, a viem, že takto napríklad teda chýbajú aj tí detskí pediatri, aj u nás v regióne Ružomberok nikto nechce robiť pohotovosť. Ale to išlo to do takej absurdnosti, že všeobecný lekár platí iného všeobecného lekára, aby išiel zaňho slúžiť. To už je, to je už ako šialenstvo, keď jeden lekár má just povinnosť slúžiť, a on dá druhému lekárovi 100 euro a povie, choď tam miesto mňa. No a tak to je v podstate bežná prax všade na Slovensku. Ďakujem.
90. schôdza NR SR - 9.deň - B. popoludní
Dátum: 2023-05-16
Poslanec: Urban, Miroslav (-)
Druh vystúpenia: Vystúpenie s faktickou poznámkou

78. Ďakujem za slovo. Pán Budaj, od jedného vazalstva prechádzame do druhého vazalstva a vy sa tomu tešíte. Áno, produkty energonosiče z Ruska dominovali na Slovensku, ale aj vo východnej Európe, ale podobne aj v západnej Európe. To chcete povedať, že aj Nemecko slúžilo záujmom Ruska? Nakupovalo sa tam, kde to bolo lacnejšie. Áno boli tam určite aj dáke politické, ekonomické záujmy. Vy ste proti plynofikácii na Slovensku, ktorá prebehla v socializme? Veď vďaka tomu sme sa pohli. Chcete sa vrátiť k uhliu? Vadí vám ešte dokonca aj jadrové palivo do našich atómových elektrární. To sme sa už načisto zbláznili, to ideme všetko kupovať predražené zo Spojených štátov amerických? Len aby sme znížili závislosť od Ruska, a budeme nakupovať zemný plyn skvapalnený z Ameriky alebo z Kataru, zo Saudskej Arábie? Totalitné systémy, autoritatívne. V čom je lepší Katar alebo Saudská Arábia ako Rusko? Veď to sú katastrofálne režimy, to vám vôbec nevadí. Žiadna demokracia, samozrejme, a ten skvapalnený plyn, tankery, uhlíková stopa z tankerov, to vám tiež zase nevadí? Neni lepšie to potrubie, čo bolo Nord Stream, ktoré vyhodili do vzduchu Američania s Britmi? Ja neviem. My sme sa úplne zbláznili v tejto Európe a poviete, že chceme úplne potlačiť energonosiče z Ruska. Super. Rusi to predávajú do Indie a samotné ropné produkty nakupuje Európa. No to je geniálne. Kupuje to a India na tom zarába, Čína na tom zarába. To sa nevymyslí, tie ropné produkty. Ten trh globálny to sa nedá zastaviť a tá konkurencieschopnosť. Veď my nie sme schopní, my si tu namýšľame, že čo sme. Sme obyčajný čoraz menej významný polostrov Eurázie. My si tu namýšľame, že čo sme, stred sveta? Figu borovú. Ďakujem.
90. schôdza NR SR - 2.deň - B. popoludní
Dátum: 2023-05-03
Poslanec: Urban, Miroslav (-)
Druh vystúpenia: Vystúpenie s faktickou poznámkou

158. Ďakujem za slovo. Ja toto vyjadrenie Slovenskej lekárskej komory nepoznám, ale úplne sa s ním stotožňujem. Naozaj, to poverenie na tie tri mesiace je málo, jednoducho to nestačí. Samozr... používam e-recept a tri, a 90 dní trikrát opakovane na rok, dá sa to, ale nie u všetkých pacientov, rozumiete? Praktický lekár nechce niekedy liečiť ani pacientov s vysokým tlakom a ja nemám dôvod mu napísať na rok a nevidieť ho, ale napíšem mu na tri mesiace a potom môže praktický lekár mu zmerať tlak, môže mu tú liečbu zvýšiť, upraviť dávku. Preto nechcem písať niekedy na celý rok. Lieky, ktoré majú indikačné obmedzenia, tie píšem bez debaty, jasné, lebo sú drahé, musím napísať výnimky, žiadosti na poisťovňu, schváli to. To vôbec neni o tom dáka diskusia, lenže mne napríklad zavolá pacient, že mu obvodný lekár nechce napísať aspirín za 1.50 euro a ja musím sadnúť, dať kartičku, zadať kód a napísať mu aspirín. Rozumiete? To už je úplne scestné. Takže tie interakcie, čo sa spomínali, ja by som mal vedieť o tých interakciách, lenže ja často neviem, čo pacient užíva, pretože ja nemám prístup k tomu, čo užíva od neurológa, od gastroenterológa, ak mi to nedonesie napísané na papieriku sám pacient, výpisy od praktického lekára, aké má diagnózy, to je rarita, to sa s tým málokedy stretnem. Čiže ja viem, čo mu ja dávam, a keď mi pacient povie, že iné lieky nevie, že berie bielu tabletku a žltú, tak ja ani nemám šajn, čo berie. Takže o tých interakciách neviem, pretože neviem, čo berie. Na to je ten praktický lekár, ktorý by mal vedieť, má takú-takú-takú diagnózu, berie také-také lieky a má vedieť sám, že teda tie interakcie aké sú, čo si môže dovoliť, ktorý liek pridať, ubrať a podobne. Čiže to neni problém s tým predpisovaním, ale s tým ďalším manažmentom pacienta. Tri mesiace je málo, minimálne pol roka. Ďakujem.
90. schôdza NR SR - 2.deň - B. popoludní
Dátum: 2023-05-03
Poslanec: Urban, Miroslav (-)
Druh vystúpenia: Vystúpenie s faktickou poznámkou

146. Ďakujem za slovo. Ono to tak pekne vyzerá. Áno, ja píšem elektronické recepty, ale tam máte tisíc možností, ako to môže zle skončiť. Pacient si vyberie jeden liek, druhý si nevyberie. Potom mu prepadne ten opakovaný recept, pretože nemá peniaze v lekárni. Ja píšem, ani netuším, ktoré lieky užíva, interakcie. Ja som vždycky tvrdil, že praktický lekár by mal poznať toho pacienta z interného hľadiska, neurologického, otorinolaryngologického, zo všetkých hľadísk. Ja neviem, aké lieky užíva od toho lekára, od toho lekára, interakcie. Ono by to mal praktický lekár naozaj vedieť, ktoré lieky užíva. Ikskrát sme otrávili ľudí, že užívali rovnaké lieky z rovnakej skupiny, pretože som nevedel, čo berie. A s tými elektronickými receptami, fajn, to sa dá napísať na rok. Ale ako vravím, nevybere si liek, prepadne mu, tak si ho za týždeň si znova zavolá, napíšte mi znova. Som v lekárni, nevybral som si ho, napíšte mi znova opakovaný recept. Ono to naozaj, tá novelizácia je správna, že pokiaľ príde k lekárovi odbornému a potrebuje ten liek, tak mu ho napíše. Neni s tým problém. Alebo tie lieky, ktoré sú preskripčne obmedzené, ktoré sú drahé, napíše, neni naozaj problém. Len ešte som spomínal aj tu iné ochorenie, ako sú tie celiakie. Predstavte si, že on každé tri mesiace musí prísť, pacient, ktorý má dvadsať rokov a do konca života bude chodiť každé tri mesiace si predpisovať lieky ku gastroenterológovi, aby mu to znova predĺžil, tú preskripciu? Tých ochorení okrem tej stómie a inkontinencií je kopec. A to mi sami gastroenterológovia otĺkali o hlavu, že prečo chodia si písať taký chleba, hentaký chleba im musia písať na recept, viete. Takže tam tiež strácajú čas tí lekári, ktorí musia písať lieky, trebárs aj na tú celiakiu. Čo ste spomínali tú vakcináciu, ja tam myslím, že sú naozaj úskalia, kto by niesol zodpovednosť? Však sú po vakcinácii, ja nie som nejaký antivaxér, ale Guillain-Barré boli nejaké nežiaduce účinky, kto bude niesť zodpovednosť? Úrad pre dohľad to bude šetriť... (Prerušenie vystúpenia časomerom.)
90. schôdza NR SR - 2.deň - B. popoludní
Dátum: 2023-05-03
Poslanec: Urban, Miroslav (-)
Druh vystúpenia: Vystúpenie s faktickou poznámkou

140. Ďakujem za slovo. No áno, možnože ste odbremenili všeobecných lekárov, ale zaťažili ste špecialistov. Ja ordinujem a vyše hodinu píšem len recepty opakované, pretože praktickí lekári odmietajú napísať lieky, ktoré ani nie sú preskripčne obmedzené. Jednoducho sa zbavujú tej zodpovednosti. Povedia, chodíte k tomuto doktorovi, nech vám on píše lieky, a už ho nechcú ani vidieť, toho pacienta. To je problém. A ja potom naozaj hodinu, hodinu a pol nerobím nič iné, len píšem elektronické recepty opakované. A viete ako, v tom zákone je dobrá vsuvka, že pokiaľ pacient vyžaduje, jeho zdravotný stav tú liečbu, tak ju musí ten lekár napísať, všeobecný alebo odborný lekár. To je správne. Keď príde a niečo sa mu ordinuje nové, tak mu to, samozrejme, napíše. Ale keď automaticky mu napíše recept opakovaný alebo na tri mesiace môže praktický lekár a o tri mesiace znova musí prísť na tú kontrolu, tak tým sa nič nerieši. Ja pacientom nedávam kontroly a tri mesiace, ani šesť mesiacov, by som sa zbláznil. Ja im dávam kontroly a rok. A takže napíšem mu lieky na tri mesiace a zase bude musieť prísť. Nič som s tým nevyhral. Zase mi zavolá a zase mu budem musieť napísať lieky na tri mesiace a na tri mesiace. A zase sa mi to len kumuluje. To ako neni také, taký úzus, že musia pacienti chodiť na kontroly každého pol roka. Možno niektoré áno diagnózy, ale mne to stačí niekedy raz za rok. A potom vlastne nič som s tým nevyhral. Ak pacient zakrvácal pre vysoký tlak, tam je problém v tom, že praktickí lekári by mali liečiť, môžu liečiť vysoký tlak, hypertenziu. Majú celé portfólium liekov. Ale nechcú. Oni to radšej pošlú k internistovi alebo kardiológovi, úplne banálne diagnózy, a zbavia sa toho pacienta, len aby nemuseli tie lieky písať, starať sa o neho, vyšetrovať ho. Pošlú ho, a pritom majú tie kompetencie, môžu to robiť. Nemajú čas, nechce sa im. Ja neviem. Ďakujem.
90. schôdza NR SR - 2.deň - A. dopoludnia
Dátum: 2023-05-03
Poslanec: Urban, Miroslav (-)
Druh vystúpenia: Vystúpenie s faktickou poznámkou

32. Ďakujem za slovo. Ja by som to doplnil, čo spomínal kolega, nemám právnické vzdelanie, ale niektoré tie paragrafy sa mi zdajú dosť také pritiahnuté za vlasy a dajú sa rôzne interpretovať. Ja by som spomenul doplnenie, § 338 sa dopĺňa odsekom 3, ktorý znie: "Kto verejne schvaľuje trestný čin proti mieru, proti ľudskosti alebo trestný čin vojnový alebo verejne vychvaľuje pre takýto trestný čin jeho páchateľa, potrestá sa odňatím slobody na jeden až päť rokov." A teraz sa vás opýtam, čo si myslíte o invázii v Iraku, ktorú viedol Tony Blair a George Bush? Bol to trestný čin proti mieru? Áno, tá vojna bola na základe falošných, vymyslených indícií. A vy poviete, že áno, ja tento, túto inváziu schvaľujem. A týka sa to teda, tá odpoveď, dá sa interpretovať tak, že vychvaľujete pre takýto trestný čin páchateľov? Rozumiete? To sa dá postaviť aj do takej opačnej úlohy, opačnej role, že môžete byť vlastne aj za vaše výroky, keď niečo poviete, za váš názor politický alebo takýto môžte byť trestaný, lebo budete na jednej strane trebárs konfliktu a poviete, tento konflikt, áno, ja podporujem vojnu v Iraku. A ja vám poviem, ale to bola vojna proti, to bola vojna alebo trestný čin proti mieru. A vy akonáhle poviete svoj názor, za čo vás kritizovať človek nemôže, môže to byť trestný čin. A máte kopec ľudí, ktorí naozaj oblečú si tričko Putina a tým pádom poviete, že áno, títo ľudia vychvaľujú páchateľa trestného činu, ktorý bol proti mieru. A ak to takto pôjde do takýchto naozaj detailov, tak to môžte pozatvárať polovicu Slovenska. Ďakujem.
88. schôdza NR SR - 8.deň - A. dopoludnia
Dátum: 2023-03-24
Poslanec: Urban, Miroslav (-)
Druh vystúpenia: Vystúpenie s faktickou poznámkou

26. Ďakujem za slovo. Pani Kozelová, povedzte mi jednu vojnu, kde sa nepáchali vojnové zločiny a kde nedochádzalo k tým etickým pochybeniam, znásilneniam. Každá vojna má etický rozmer. To je jedno, či je na Ukrajine, v Iraku, v Sýrii, v Líbyi. Všade. Všade dochádza k znásilneniam, vraždám, ja neviem, ako keby ste spadli teraz zo stromu a čudujete sa tomu. Aj táto vyprovokovaná vojna zástupcami medzi Amerikou a Ruskom, dochádza tam k tým zverstvám. Ja viem, že tam k tomu dochádza. Určite. Len vy ste podľahli tej ukrajinskej propagande, ktorá už aj v minulosti sa ukázalo, ombudsmanka ukrajinská ako klamala, Denisovová, ktorá si vymýšľala príbehy o znásilneniach, aby upútala pozornosť. Ja nevravím, že sa tam nedejú tie znásilnenia. Určite tam sú. Určite aj deti sú odvážané do Ruska. Ale treba byť nejaký korektný. Pamätáme si na výroky Porošenka, ktorý hovoril, že deti z Donbasu budú žiť v pivniciach a deti v Kyjeve budú chodiť do školy, že ony budú piť vodu z mláky a podobne. Tak sa správala ukrajinská moc k ľuďom, ktorí žili na Donbase. A vy sa im čudujete, že odchádzajú do Ruska? Na Západ odišlo osem miliónov Ukrajincov. Do Ruska odišlo tri milióny Ukrajincov. Prečo tam odišli? Aby boli týraní a väznení? No to asi nie. To, že máte 16-tisíc prípadov odvlečených detí, ale že ich sú státisíce, tie čísla. No bol by som veľmi opatrný, či to tak naozaj je. Ak tam odídu s tými matkami alebo prevezú tam siroty, ktoré tam nikoho nemajú na Donbase. Tak ako a kde čo majú s tými deťmi robiť? V Donecku máte tú Alej anjelov, kde sú pochované zabité deti. Viete, akože vidíte len jednu tú časť toho všetkého. To, že im menia dátumy narodenia alebo mená, však tie deti štrnásťročné vedia, kde sa narodili, ako sa volajú. To je tiež všetko len taká istá propaganda. Ďakujem.
88. schôdza NR SR - 7.deň - B. popoludní
Dátum: 2023-03-23
Poslanec: Urban, Miroslav (-)
Druh vystúpenia: Vystúpenie s faktickou poznámkou

133. Ďakujem za slovo. Ja mám niekedy taký pocit, že vlastne tieto vaše návrhy zákonov liberálov tej LGBTI komunite viac ubližujú, ako pomáhajú. Keď si uvedomíme tie rôzne LGBTI pochody, vešanie vlajok, dúhových. Ja osobne mám ten pocit, že to zvýrazňovanie tej sexuality a vôbec, že to tu preberáme v parlamente, tým ľuďom z tejto komunity viacej škodí. Tí ľudia z komunity sú vzdelaní, inteligentní, sú súčasťou našej spoločnosti a sú to ľudia, ktorí nemajú chuť, si myslím, že väčšina z nich, chodiť na tie pochody, vešať si vlajky niekde do okien a podobne. A tým, že to tu riešime a rozoberáme, tak ja naozaj mám ten pocit, že im viac ubližujeme. Každú vraždu treba odsúdiť, vražda ako vražda. Samozrejme, táto vražda z nenávisti kvôli sexuálnej orientácii ľudí je podobne odsúdeniahodná ako všetky ostatné. Ja som včera pozeral kúsok z diskusie, ktorú robili v liberálnom dome a viete, tam sa sťažovali na to tí účastníci, že na Slovensku nefunguje tranzícia, že sa čaká na tranzíciu pol roka, tak som tam hodil komentár, že na operáciu srdca alebo náhradu bedrového kĺbu sa čaká rok aj dva. Tak hneď mi ten komentár vymazali. Viete. Takže vy sa sťažujete na také veci. Na Slovensku máme tisíc problémov, ktoré sú omnoho dôležitejšie. Takže tento návrh zákona, samozrejme, podporím, nevidím na ňom nič zlé. Ďakujem.
94. schôdza NR SR - 2.deň - B. popoludní
Dátum: 2023-06-14
Poslanec: Valášek, Tomáš (-)
Druh vystúpenia: Vystúpenie s faktickou poznámkou

122. Vďaka, pán predseda. Veľmi rýchle. Pani poslankyňa Kozelová, asi mám trošku väčšiu dôveru v tú možnosť, že tie budúce voľby v septembri nemusia dopadnúť tak katastrofálne, ako popisujete, a v každom prípade, ak je to tak, ako si myslím, tak rozhodne nie je neskoro na tú pomoc. A moja hlavná pointa bola, že aj tie štyri mesiace, ktoré táto vláda má k dispozícii, bude to viac ako štyri, sa dajú využiť na tie prihlášky. Ale inak s vami súhlasím, áno, do veľkej miery bude ochota pomôcť východu aj prepojením infraštruktúry na Ukrajinu závisieť od politických nálad, v tom sa úplne zhodujeme. Pán poslanec Svrček, ja v podstate s vami súhlasím, povedal som, že tá štúdia uskutočniteľnosti bola vypracovaná, podľa mojich informácií, a preveroval som to dvakrát, že stále ani nebola podaná. Ako na to už nebolo, je stále ešte na, doslova niekde na stole na ministerstve a keď som si preveroval, tak sme nevedeli o tom, v Bruseli nevedeli o tom, že by bola podaná. Čo už sa mi nezdá byť akože málo času na to, aby sme ju podali. Opäť, pochválil som vládu, niečo urobila pre túto vec a pokiaľ ja viem, tá žiadosť stále nie je v Bruseli. V tej druhej veci s vami úplne súhlasím, rozumiem, že odvádzate pozornosť od ministerstva alebo od toho, čo ministerstvo dopravy neurobilo, ale je faktom, v tom s vami súhlasím, že to je iný fond, a mohol som to rozviesť do detailov, keby bolo viac času, je to iný fond, ten fond pre vojenskú mobilitu, s ktorou sú rovnako veľké príležitosti, ak nie v mnohom ešte väčšie, a tam sme nevyužili zatiaľ doslova že vôbec nič. Tam neviem o jednej jedinej žiadosti. Takže to všetko však len podporuje to, čo som povedal a aj odkázal, aj v duchu podpory tejto budúcej vláde, že sú tu reálne príležitosti na stole, ja som vymenoval jeden fond, pán poslanec Svrček pridal ďalší, využívame z nich hriešne málo a dá sa v tejto veci pohnúť aj v tom horizonte štyroch, piatich mesiacov, ktoré máte k dispozícii.
94. schôdza NR SR - 1.deň - B. popoludní
Dátum: 2023-06-13
Poslanec: Valášek, Tomáš (-)
Druh vystúpenia: Vystúpenie s faktickou poznámkou

53. Vďaka, pán predsedajúci. Budem chvíľku slušný, odborný a vecný, aj keď sa to v tejto sále nenosí. Aspoň pre záznam pár postrehov k tomu, čo odznelo od pána poslanca Fica k obrane. Odznelo tu, že je hanbou, že nám vzdušný priestor zabezpečujú spojenci, a naznačil, že za to môže rozhodnutie predošlej vlády poslať migy na Ukrajinu. Tak mu pripomínam, že z 31 spojencov 19 má zabezpečených ochranu vzdušného priestoru s pomocou spojencov, pretože nevlastnia vzdušné sily, prípadne nie v takej sile, aby to vedeli robiť sami. My na rozdiel od nich máme dlhodobý plán, ako si zabezpečiť ochranu vzdušného neba sami, tie F-16 prídu onedlho. A pripomínam, že nebyť rozhodnutia z čias vlády Roberta Fica, rozhodnutia, ktoré prijalo síce SNS, ale schválil ho premiér Robert Fico, odložiť, mimochodom, SMER-om rozbehnutý projekt lízingov švédskych stíhačiek Gripen, už by sme dávno mali nadzvukovú ochranu, nikdy sme nemuseli prijať tú pomoc od spojencov ako preklenujúce opatrenie, opäť, toto je rozhodnutie Roberta Fica za čias koalície s SNS ešte niekedy spred piatich rokov. Odznelo tu, že ako je hanbou, že sme odovzdali úplne nový a... dobre, nie nový, ale fungujúci, odznelo, systém S-300 Ukrajine. Pripomínam, že Robert Fico dobre vie, pretože sám rokoval s ruskými predstaviteľmi v roku 2015, že tento systém sme nemali šancu ďalej modernizovať. Hlavný dodávateľ súčiastok, kľúčových súčiastok pre tento systém bol ruský a bola ruská firma, ktorá aj bola a dodnes je na sankčnom zozname. Ten systém u nás skončil. Bodka. Nemal šancu ďalej fungovať. Nestrieľali sme ním ani nepamätám. Naposledy možno za čias ministra Glváča. To, čo máme namiesto neho, chvalabohu, je momentálne, ak sa nemýlim, jedna batéria, bolo to chvíľku aj viac zo strany NATO. Čiže keď sa pýta pán predseda Fico, čo pre nás urobila Aliancia, pripomínam, že máme lepšiu ochranu z nášho neba, ako sme kedy mali, nie vďaka jeho rozhodnutiam z čias jeho vlády, ale vďaka rozhodnutiam spojencov za čias tej predošlej.
90. schôdza NR SR - 13.deň - A. dopoludnia
Dátum: 2023-05-23
Poslanec: Valášek, Tomáš (-)
Druh vystúpenia: Vystúpenie s faktickou poznámkou

76. Vďaka, pán predsedajúci. A, pán poslanec Lehotský Tomáš, vďaka, že si nám všetkým pripomenul ten dopad na obyčajných ľudí. Ja viem, že sa blížia voľby a že sa tu navrhovatelia snažia aj týmto návrhom zákona mobilizovať svoju ideologickú základňu, ale zabúdame tu príliš často na to, že v konečnom dôsledku budú následky tohto zákona niesť obyčajní ľudia, v tomto prípade tisíce žien po Slovensku. Ženy, ktorým v prípade, že tento zákon prejde, len pridáme, ako si spomínal, na traume už v tak beztak mimoriadnej ťažkej situácii nechceného tehotenstva. Ženy, ktoré, z ktorých mnohé, obávam sa, môžu byť týmto zákonom prinútené utiekať sa k nelegálnym a možno aj nebezpečných interrupciám za hranicami. Toto budú tie následky v reálnom svete na reálnych ľudí, pri ktorých v tejto sále príliš často zabúdame. Preto tento nešťastný návrh zákona nikdy nebude mať našu podporu.